กทท. ผนึก PTT ลงนามศึกษาโครงการเพิ่มประสิทธิภาพขนส่งตู้สินค้า “ท่าเรือแหลมฉบัง”
กทท. ผนึก PTT ลงนามศึกษาโครงการเพิ่มประสิทธิภาพขนส่งตู้สินค้า "ท่าเรือแหลมฉบัง"
12 ต.ค. 2563

เรือโท กมลศักดิ์ พรหมประยูร ผู้อำนวยการการท่าเรือแห่งประเทศไทย (กทท.) และนายอรรถพล ฤกษ์พิบูลย์ ประธานเจ้าหน้าที่บริหารและกรรมการผู้จัดการใหญ่ บริษัท ปตท. จำกัด (มหาชน) หรือ PTT ร่วมในพิธีลงนามบันทึกข้อตกลงระหว่างกทท. และ PTT ในการศึกษาโครงการเพิ่มประสิทธิภาพการขนส่งตู้สินค้าในท่าเรือแหลมฉบัง (ทลฉ.)
โดยบันทึกข้อตกลงฯดังกล่าว เป็นการศึกษาและพัฒนาการเพิ่มประสิทธิภาพการขนส่งภายใน ทลฉ. ในการรองรับและสนับสนุนแผนพัฒนา 3 โครงการหลักของ ทลฉ. ได้แก่ โครงการพัฒนา ทลฉ. ระยะที่ 3 ซึ่งเป็นโครงสร้างพื้นฐานหลักในการพัฒนาพิเศษภาคตะวันออก (EEC) เพื่อรองรับความต้องการการขนส่งสินค้าทางทะเลระหว่างประเทศที่เพิ่มขึ้นในอนาคต โครงการพัฒนาศูนย์การขนส่งตู้สินค้าทางรถไฟที่ ทลฉ. (Single Rail Transfer Operation : SRTO) เพื่อรองรับการขนส่งตู้สินค้าด้วยระบบรางที่ ทลฉ. และโครงการท่าเทียบเรือชายฝั่ง (ท่าเทียบเรือ A) เพื่อเป็นการพัฒนาเส้นทางการเชื่อมโยงโครงข่ายการขนส่งกับ ทลฉ.
สำหรับโครงการพัฒนาศูนย์การขนส่งตู้สินค้าทางรถไฟที่ ทลฉ. และโครงการพัฒนาท่าเทียบเรือชายฝั่งเป็นโครงการที่สนับสนุนนโยบายของรัฐบาลในการปรับเปลี่ยนรูปแบบการขนส่ง (Shift Mode) จากถนนสู่ทางรางและทางน้ำ เพื่อเป็นการพัฒนาเพิ่มประสิทธิภาพการขนส่งตู้สินค้าที่ ทลฉ. ยกระดับมาตรฐานการให้บริการ และระบบโลจิสติกส์โดยรวมของประเทศ พร้อมลดปริมาณการจราจรที่หนาแน่น และลดปริมาณก๊าซคาร์บอนไดออกไซด์โดยเฉพาะในเส้นทางมาบตาพุด-แหลมฉบังอีกด้วย